เตือนประชาชนไม่ควรนำผงพิเศษมาอุดฟัน หากเกิดอาการแพ้รุนแรง เสี่ยงอันตรายถึงขั้นเสียชีวิต
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวถึงกรณีมีการแชร์คลิปวิดีโอ จากแอปพลิเคชัน tiktok ใช้ผงพิเศษอุดฟัน ว่า ประชาชนไม่ควรเลียนแบบตามคลิปดังกล่าว เนื่องจากผงพิเศษเป็นยาใช้ภายนอก ห้ามนำไปกิน หรือใช้ทา ในช่องปาก รวมถึงการใช้อุดฟัน เพราะผงพิเศษมีส่วนประกอบของสารซัลฟานิลาไมด์ ซึ่งสารนี้อาจก่อให้เกิดอาการแพ้อย่างรุนแรง เกิดตุ่มพอง หนังลอก ที่เรียกกันว่าการแพ้แบบสตีเวนส์-จอห์นสัน ซินโดรม หรือเกิดอาการแพ้ร่วมกับอาการแทรกซ้อนในระบบอื่นๆ จนทำให้เกิดการเสียชีวิตในบางรายได้ หากมีฟันผุในช่องปาก โดยรอยผุที่เห็นเป็นรอยสีดำ เป็นรูบนผิวฟัน หรือมีอาการเสียวฟัน เมื่อกินของร้อน - เย็น สามารถรักษาได้ด้วยการอุดฟัน แต่หากพบรอยผุขนาดใหญ่ ลึก มีอาการปวดฟันขึ้นเอง โดยไม่ต้องมีสิ่งกระตุ้น อาจไม่สามารถอุดฟันได้ เพราะรอยผุทะลุโพรงประสาทฟันแล้ว ควรเข้ารับการรักษารากฟัน หรือถอนฟัน จากทันตแพทย์ในโรงพยาบาล หรือสถานพยาบาลที่มีความน่าเชื่อถือ สำหรับการป้องกันฟันผุที่ดีที่สุดคือ การแปรงฟันตามหลัก 2 - 2 – 2 คือ แปรงฟันด้วยยาสีฟันผสมฟลูออไรด์ อย่างน้อยวันละ 2 ครั้ง ตอนเช้าและก่อนนอน ใช้เวลาแปรงฟันนานครั้งละ 2 นาทีขึ้นไป และงดกินอาหารหลังแปรงฟัน 2 ชั่วโมง และควรรับการตรวจฟันโดยทันตแพทย์อย่างน้อยปีละ 1 ครั้ง